Source: https://www.lysapodmakytou.sk/opatrenia-na-zabezpecenie-ochrany-lesov-pred-poziarmi-oznam/mid/276712/.html
Timestamp: 2019-06-18 13:54:24+00:00
Document Index: 5259406

Matched Legal Cases: ['§ 14', '§ 14', '§ 14', '§ 4', '§ 24', '§ 10', '§ 7', '§10', '§ 5', '§ 15', '§ 10', '§ 15', '§ 36', '§ 6']

Územie okresov Považská Bystrica a Púchov vyniká bohatstvom lesov, ktoré slúžia všetkým občanom. Sú zdrojom cennej suroviny – dreva, zlepšujú životné prostredie, výdatnosť vodných zdrojov, poskytujú miesto pre oddych, zotavenie a v neposlednom rade majú aj značné materiálne hodnoty. Jednou z hlavných úloh je chrániť toto bohatstvo pred škodlivými vplyvmi, medzi ktoré patria aj požiare. Z dlhodobej analýzy požiarovosti v lesnom hospodárstve vyplýva, že najviac lesných požiarov vzniká v jarných mesiacoch – marec, apríl, máj, ale aj v lete - júl, august. Ohrozenosť lesných porastov v tomto období ovplyvňujú najmä klimatické podmienky a faktory – sucho, vietor, stav vegetácie, ale aj činnosť človeka. Najčastejšou príčinou lesných požiarov je neopatrnosť a nedbalosť ľudí, resp. podceňovanie nebezpečenstva vzniku požiaru pri používaní otvoreného ohňa vo voľnej prírode.
Z uvedených údajov je zrejmé, že nemôžeme zabúdať na protipožiarnu prevenciu zameranú na ochranu lesov pred požiarmi, ktorej systém vychádza z platných predpisov na úseku ochrany pred požiarmi, ktorými sú najmä zákon č. 314/2001 Z.z. o ochrane pred požiarmi v znení neskorších predpisov a vykonávacej vyhlášky Ministerstva vnútra Slovenskej republiky č. 121/2002 Z.z. o požiarnej prevencii v znení neskorších predpisov. Dovoľujeme si Vás preto upozorniť na povinnosti dodržiavať zásady protipožiarnej bezpečnosti pri činnostiach spojených so zvýšeným nebezpečenstvom vzniku požiaru alebo v čase zvýšeného nebezpečenstva vzniku požiaru. Za čas zvýšeného nebezpečenstva sa považuje najmä jarné obdobie a obdobie dlhotrvajúceho teplého a suchého počasia, ktorý vyhlasuje podľa miestnych podmienok okresné riaditeľstvo Hasičského a záchranného zboru v spolupráci s príslušným orgánom miestnej štátnej správy a za činnosti spojené so zvýšeným nebezpečenstvom vzniku požiarov sa považuje najmä v tomto období spaľovanie horľavých látok na voľnom priestranstve. Zároveň Vás upozorňujeme aj na povinnosť právnických osôb a fyzických osôb vykonávajúcich podnikateľskú činnosť pred začatím spaľovania oznámiť na linku tiesňového volania miesto, čas spaľovania a osobu zodpovednú za dodržiavanie podmienok protipožiarnej bezpečnosti pri spaľovaní horľavých látok pri dodržaní požiarno-bezpečnostných opatrení vyplývajúcich zo zákona č. 314/2001 Z.z. o ochrane pred požiarmi v znení neskorších predpisov a vyhlášky Ministerstva vnútra Slovenskej republiky č. 121/2002 Z.z. o požiarnej prevencii v znení neskorších predpisov.
Fyzické osoby sú povinné pri ochrane lesov pred požiarmi hlavne:
dodržiavať zásady protipožiarnej bezpečnosti pri činnostiach spojených so zvýšeným nebezpečenstvom vzniku požiaru alebo v čase zvýšeného nebezpečenstva vzniku požiaru v zmysle § 14 písm. e) zákona č. 314/2001 Z.z. o ochrane pred požiarmi v znení neskorších predpisov,
dodržiavať zákaz fajčenia a používania otvoreného ohňa na miestach so zvýšeným nebezpečenstvom vzniku požiaru v zmysle § 14 ods. 2 písm. a) zákona č. 314/2001 Z.z. o ochrane pred požiarmi v znení neskorších predpisov,
dodržiavať zákaz vypaľovania porastov a zakladania ohňa na miestach, kde by sa mohol rozšíriť v zmysle § 14 ods. 2 písm. b) a c) zákona č. 314/2001 Z.z. o ochrane pred požiarmi v znení neskorších predpisov.
Na dôsledné zabezpečenie ochrany lesov pred požiarmi je potrebná od jednotlivých subjektov vlastniacich lesné pozemky realizácia nasledovných opatrení:
A/ na účely predchádzania vzniku požiarov
vypracovať, viesť a udržiavať v súlade so skutočným stavom dokumentáciu ochrany pred požiarmi podľa § 4 písm. f) zákona č. 314/2001 Z.z. ochrane pred požiarmi v znení neskorších predpisov a to najmä
dokumentáciu ochrany pred požiarmi podľa § 24 vyhlášky Ministerstva vnútra Slovenskej republiky č.121/2002 Z.z. o požiarnej prevencii v znení neskorších predpisov,
mapové podklady s aktuálnymi potrebnými údajmi podľa § 10 ods.1 vyhlášky Ministerstva vnútra Slovenskej republiky č. 121/2002 Z.z. o požiarnej prevencii v znení neskorších predpisov,
pokyny pre spaľovanie zvyškov po ťažbe dreva najmenej v rozsahu podľa § 7 vyhlášky Ministerstva vnútra Slovenskej republiky č.121/2002 Z.z. o požiarnej prevencii v znení neskorších predpisov,
vykonať opatrenia v súvislosti s ochranou lesov pred požiarmi v čase zvýšeného nebezpečenstva vzniku požiarov podľa §10 vyhlášky Ministerstva vnútra Slovenskej republiky č.121/2002 Z.z. o požiarnej prevencii v znení neskorších predpisov
- zabezpečiť v lesoch hliadkovacou činnosť, najmä v dňoch pracovného pokoja. Pre osoby vykonávajúce hliadkovaciu činnosť vypracovať časový harmonogram s určením trasy pochôdzok,
- budovať v lesoparkových zónach a najviac navštevovaných lesných oblastiach ohniská zabezpečené proti voľnému šíreniu ohňa a zabezpečiť na vhodných miestach viditeľné označenie zákazu zakladania ohňov mimo určených a vyhradených priestorov,
- evidovať a vyznačovať v mapových podkladoch všetky dôležité údaje z hľadiska ochrany pred požiarmi (zoznam užívateľov lesných pozemkov, stav a počet existujúcich vodných
zdrojov, prejazdových a lesných ciest, zvážnic, ochranných pásov a priesekov a ich dostupnosť pre lesnú a hasičskú techniku),
- udržiavať existujúce prejazdové cesty, zvážnice a zdroje vody v stave, ktorý umožňuje bezproblémový príjazd hasičských jednotiek a ich využitie na zásah.
Odporúčajúce opatrenia:
využívať pri pozemnom monitoringu spoluprácu s profesionálnymi a dobrovoľnými ochrancami prírody, záujmovými združeniami občanov a vlastníkmi objektov nachádzajúcich sa v daných lokalitách,
využívať a v rámci možností budovať pozorovacie veže a v členitých terénoch vykonávať monitoring najmä po hrebeňových zónach horstiev, vylepšiť lesný monitorovací systém s potrebným dôrazom na inštaláciu pevných alebo mobilných monitorovacích zariadení a nákup komunikačných prístrojov,
vytvárať a udržiavať v lokalitách najviac ohrozených možnosťou vzniku požiaru ochranné protipožiarne pásy v šírke spravidla 20 až 35 metrov, ktoré rozčleňujú lesný porast na plochy cca 600 až 800 hektárov, rozčleňovacie protipožiarne prieseky široké 3 až 6 metrov a izolačné pruhy popri železničných tratiach a verejných cestných komunikáciách a výsadbu porastových plášťov z drevín odolnejších proti ohňu, zamedzujúce rýchlemu šíreniu požiaru a umožňujúce jeho bezpečnejšiu lokalizáciu a likvidáciu. Konkrétnu realizáciu tejto úlohy zabezpečiť v spolupráci s orgánmi štátnej správy na úseku lesného hospodárstva a zaznamenať v lesných hospodárskych plánoch,
vytvárať a udržiavať v blízkosti lesných porastov a na pozemkoch susediacich s lesným porastom izolačné pruhy, ktoré budú udržiavané a zbavené zvyškov suchých trávnatých porastov, ktoré sú najčastejším zdrojom vzniku požiarov v lesoch pri vypaľovaní týchto porastov. Zabezpečiť realizáciu tejto úlohy v spolupráci s vlastníkom susediaceho pozemku,
v prípade potreby požiadať orgán štátnej správy lesného hospodárstva o obmedzenie alebo zakázanie vstupu verejnosti do lesa na nevyhnutne potrebnú dobu, a to najmä v čase zvýšeného nebezpečenstva vzniku požiaru.
f.na účely zdolávania požiaru
zabezpečiť zriadenie a vybavenie potrebného počtu ohlasovní požiarov podľa § 5 písm. f) zákona č. 314/2001 Z.z. o ochrane pred požiarmi v znení neskorších predpisov a § 15 vyhlášky Ministerstva vnútra Slovenskej republiky č. 121/2002 Z.z. o požiarnej prevencii v znení neskorších predpisov, ktoré musia byť vybavené vhodnými spojovacími prostriedkami a ďalšími technickými zariadeniami na príjem hlásení o vzniku požiaru, ako aj na prenos správ súvisiacich s privolaním a poskytnutím pomoci a vyhlásením poplachu,
umiestniť na určených miestach potrebné množstvo protipožiarneho náradia v závislosti od plochy lesných porastov v súlade s § 10 ods. 3 vyhlášky Ministerstva vnútra Slovenskej republiky č. 121/2002 Z.z. o požiarnej prevencii v znení neskorších predpisov.
a. zahusťovať v rámci možností sieť vodných zdrojov budovaním nových, vhodných na účely hasenia požiarov, najmä v exponovaných lokalitách,
b. vytvoriť technické a ekonomické podmienky pre možnosť leteckého hasenia požiarov v nedostupných lokalitách a to najmä na veľkoplošne chránených oblastiach,
c. vybaviť členov hliadok pohybujúcich sa v lesných porastoch rádiofónnou technikou alebo mobilnými telefónmi, v prípade nemožnosti využitia tejto techniky použiť náhradnú možnosť na včasné ohlásenie vzniku požiaru motorové vozidlo (motocykel),
d. zabezpečiť vyškolenie vysokošpecializovaného personálu zo zamestnancov právnickej osoby a fyzickej osoby – podnikateľa vlastniacich lesné pozemky v oblastiach s vysokým rizikom požiarov (kategória A) na zdolávanie požiarov v lesoch s príslušnou hasičskou technikou.
Dôležité miesto pri zabezpečovaní ochrany lesov pred požiarmi patrí obciam, ktoré by mali plniť najmä tieto úlohy:
1/ vypracovať a viesť dokumentáciu ochrany pred požiarmi obce podľa § 15 ods. 1 písm. d) zákona č. 314/2001 Z.z. o ochrane pred požiarmi v znení neskorších predpisov v súlade s §§ 36 a 37 vyhlášky Ministerstva vnútra Slovenskej republiky č. 121/2002 Z.z. o požiarnej prevencii v znení neskorších predpisov,
2/ preveriť aktuálnosť dokumentácie ochrany pred požiarmi obce v súlade so skutkovým stavom, ako aj preveriť činnosť ohlasovní požiarov obcí,
3/ prerokovať v orgánoch obce úlohy vyplývajúce zo zabezpečovania ochrany lesov pred požiarmi v zmysle všeobecne záväzných právnych predpisov,
4/ vykonať preventívne protipožiarne kontroly u vlastníkov, správcov a užívateľov lesov, ktorí nie sú vyčlenení do kontrolnej činnosti orgánov štátneho požiarneho dozoru,
5/ preveriť akcieschopnosť obecného hasičského zboru, ako aj technický stav a celkovú pripravenosť hasičskej techniky a vecných prostriedkov na vykonávanie zásahovej činnosti v súlade s § 6 vyhlášky Ministerstva vnútra Slovenskej republiky č. 611/2006 Z.z. o hasičských jednotkách.
Odporúčajúce ustanovenia:
a. zabezpečiť v prípade potreby v najkritickejších obdobiach možnosti vzniku požiarov stálu pohotovostnú službu v hasičských staniciach,
b. zabezpečiť efektívnu a dôslednú preventívno-výchovnú a propagačnú činnosť zameranú na ochranu lesov pred požiarmi v spolupráci s orgánmi miestnej štátnej správy. Dobrovoľnej požiarnej ochrany SR i ďalšími záujmovými združeniami, ktorých aktivity sú zamerané na ochranu prírody.
Týmto Vás zároveň chceme požiadať o odvysielanie relácií zameraných na ochranu lesov pred požiarmi prostredníctvom miestnych a školských rozhlasov a o opatreniach informovať verejnosť na úradných tabuliach obcí.